CELEX: 62011TN0149
Language: sk
Date: 2011-03-11 00:00:00
Title: Vec T-149/11: Žaloba podaná 11. marca 2011 — GS/Parlament a Rada

14.5.2011   
            
            
               SK
            
            
               Úradný vestník Európskej únie
            
            
               C 145/31
            
         Žaloba podaná 11. marca 2011 — GS/Parlament a Rada
   (Vec T-149/11)
   2011/C 145/52
   Jazyk konania: nemčina
   
      Účastníci konania
   
   
      Žalobkyňa: GS Gesellschaft für Umwelt- und Energie-Serviceleistungen mbH (Eigeltingen, Nemecko) (v zastúpení: J. Schmidt, Rechtsanwalt)
   
      Žalovaní: Európsky parlament a Rada Európskej únie
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil článok 8 ods. 2 druhú vetu nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu,
            
         
               —
            
            
               zaviazal žalovaných na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza:
   
               1.
            
            
               Napadnutá právna úprava porušuje články 15 a 16 Charty základných práv Európskej únie.
               
                           —
                        
                        
                           V tejto súvislosti žalobkyňa uvádza, že článok 8 ods. 2 nariadenia (EÚ) č. 1210/2010 (1) zasahuje do jej slobody vykonávania povolania a podnikania, pretože po vstúpení napadnutého nariadenia do platnosti utrpela stratu obratu.
                        
                     
         
               2.
            
            
               Napadnutá právna úprava porušuje článok 17 Charty základných práv Európskej únie.
               
                           —
                        
                        
                           Žalobkyňa tvrdí, že článok 8 ods. 2 nariadenia č. 1210/2010 zasahuje aj do jej vlastníckeho práva, pretože toto ustanovenie obmedzuje uplatnenie jej práva týkajúceho sa založeného podniku a výkonu jeho obchodnej činnosti.
                        
                     
                           —
                        
                        
                           Napadnutá právna úprava ďalej umožňuje bezprostredný zásah do vlastníckeho práva žalobkyne tým, že euromince v jej vlastníctve boli bez náhrady stiahnuté z obehu.
                        
                     
         
               3.
            
            
               Nevhodnosť napadnutej právnej úpravy na dosiahnutie legislatívneho cieľa a jej neprimeranosť.
               
                           —
                        
                        
                           V tejto súvislosti žalobkyňa uvádza, že slobodný výkon povolania, sloboda podnikania, ako aj vykonávanie vlastníckeho práva možno obmedziť, ak toto obmedzenie sleduje ciele verejného záujmu a nepredstavuje neprimeraný zásah vzhľadom na sledovaný cieľ. Žalobkyňa zastáva názor, že napadnutá právna úprava je zbytočná, nevhodná na dosiahnutie zákonom sledovaného cieľa a navyše je na prekážku pre jeho dosiahnutie. V dôsledku toho je neprimeraná a nie je vhodná na odôvodnenie zásahu do jej základných práv.
                        
                     
         
      (1)  Nariadenie Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu (Ú. v. EÚ L 339, s. 1).